መከላከያ እርምጃ የተወሰደባቸውን እና የተማረኩ የህወሓት ጁንታው አመራሮችን ስም ይፋ አደረገ
 አዲስ አበባ፦ የአገር መከላከያ ሠራዊት እርምጃ የተወሰደባቸውንና የተማረኩ የህወሓት ጁንታው አመራሮችን ስም ዝርዝር ይፋ አደረገ። የህወሓት ሽማግሌ አመራሮችን ይዞ በቅርቡ ዜናው ለኢትዮጵያ ሕዝብ እንደሚደርስም አስታወቀ።የመከላከያ ኃይል ስምሪት መምሪያ ኃላፊ ብርጋዴል ጄኔራል ተስፋዬ አያሌው በጉዳዩ ላይ ትናንት ለኢዜአ በሰጡት መግለጫ፣ መከላከያና የፌዴራል ፖሊስ ኃይሎች በቅንጅት በወሰዱት እርምጃ በርካታ የጁንታው ከፍተኛ የፖለቲካና ወታደራዊ አመራሮች መማረካቸውን፣ እጅ ለመስጠት ፈቃደኛ ያልሆኑት ደግሞ መደምሰሳቸውን አስታውቀዋል።የተደበቁ የአጥፊው ቡድን አባላትን እግር በእግር እየተከታተሉና እየፈተሹ መሆኑን የገለጹት ብርጋዴል ጄኔራል ተስፋዬ፣ ፍለጋው ከሰፊ ወደ ጠባብ መጥቷል ብለዋል። እየተካሄደ ባለው ፍተሻ የቡድኑ አመራሮች በየዋሻውና በየቤተክርስቲያኑ ተደብቀው መገኘታቸውንና የቤተክርስቲያን አባቶችን አልባሳት ለብሰው የተገኙ መኖራቸውን ጠቁመዋል። ከመከላከያ ሠራዊት ከድተው ቡድኑን በተቀላቀሉና እጅ ስጡ ሲባሉ አንሰጥም ባሉ አመራሮች ላይ እርምጃ መወሰዱን ገልጸዋል። የማይካድራውን ጭፍጨፋ የመራው ኮሌኔል የማነ ገብረሚካኤልን ጨምሮ ኮሎኔል አለም ገብረመድህን፣ ኮሎኔል ቢንያም ገብረመድህን፣ ኮሎኔል አምባዬ፣ ኮሎኔል ማሾ፣ ኮሎኔል ይርጋ ስዩም፣ ኮሎኔል ሃዱሽ፣ ኮሎኔል አጽብሃ፣ ኮሎኔል ተስፋዬ ገብረመድህን፣ ኮሎኔል ዮሃንስ ካልአዩ፣ ኮሎኔል ተክለእግዚአብሄር፣ ሌተናል ኮሎኔል ብርሃኔ ቶላ እና ሌሎች በስም ያልተገለጹ አራት ኮሎኔሎችና ሁለት የዞን አመራሮች እንደሚገኙበት አመልክተዋል። የቀድሞ የትራንስፖርት ሚኒስትር ዴኤታ ወይዘሮ ሙሉ ገብረእግዚአብሔርን ጨምሮ ሃዱሽ ዘውገ ገዛኸኝ የክልሉ ኦዲት ሃላፊ የነበረ፣ ሰለሞን ህሉፍ ንጉሴ የክልሉ ልማት ስልጠና ኃላፊ የነበረ፣ ኪዳነማሪያም ገብረክርስቶስ ፋሲል የክልሉ ጠቅላይ አቃቤ የነበረ፣ ባህታ ወልደሚካኤል የክልሉ ትምህርት ቢሮ ኃላፊ የነበረ፣ ሀጎስ ወልደኪዳን ገብረማሪያም የክልሉ ኢኮኖሚ ቢሮ የልማት እቅድ አስተባባሪ የነበረ እጅ መስጠታቸውን ገልጸዋል። በርካታ ቁጥር ያላቸው የሚሊሻና ልዩ ኃይል አባላትም በተመሳሳይ እጃቸውን መስጠታቸውን አስታውቀዋል። ከተማረኩ የጁንታው አባላት መካከል ዶክተር ዓለም ብርሃኔ፣ ኮሎኔል መብርሃቱ ገብረመድን፣ ኮሎኔል ሃዱሽ ሃጎስ፣ ኮሎኔል ህሉፍ ተ/መድህን፣ ሌተናል ኮሎኔል ተክለ ህይወት አሰፋ እንደሚገኙበት አስታውቀዋል። ለጥፋት ሲቀሰቅስ የነበረ የህወሓት ቡድን አባል ገብረአምላክ ይኸብዮ የተባለ የመቀሌ ዩኒቨርሲቲ የሕግ ምሁር መማረኩንም ገልጸዋል። የተደበቁ የህወሓት አመራሮች ከማንም ጋር የሚገናኙበት ዕድል እንደሌላቸው ገልጸው፤ በየቤተክርስቲያንና በየዋሻው ራሳቸውን ቀይረው ሲንቀሳቀሱ እየተያዙ መሆኑን አስታውቀዋል። የጥፋት ቡድኑ የራሱ አመራሮች ሲሞቱ በሰውነታቸው ላይ የፈፀመውን ጭካኔ የተሞላበት ድርጊትም ገልጸዋል። የመከላከያ ሠራዊት የህወሓት ሽማግሌ አመራሮችን ይዞ በቅርቡ ዜናው ለኢትዮጵያ ሕዝብ እንደሚደርስም ተናግረዋል።አዲስ ዘመን ታህሳስ 24/2013